als_Latn dik_Latn sag_Latn
Muzeu shtetëror, në dy historianë
20.03.2015 | 02:57
Qëkur historianët Riza Sadiku dhe Mehmet Gjoshi janë pensionuar sektori i Historisë ka mbetur vetëm me Sadik Krasniqin, që njëherësh është shef i këtij sektori në Muzeun e Kosovës. Duke qenë i vetëm në punë, atij i është bashkuar historiani Besnik Rraci, i cili ka qenë ciceron në shtëpinë-muze “Ibrahim Rugova”. Kështu Muzeu i Kosovës është ne duart e dy historianëve, pavarësisht nevojave për më shumë të tillë. Krahas mungesës në historianëve, ky sektor ka edhe mungesë të konservuesëve dhe të restauruesve, gjë që rrezikon jetëgjatësinë e shumë eksponateve të materialeve të ndryshme që i posedon sektori i Historisë në MK, e në të cilin janë rreth 20 mijë eksponate të mbledhura, si fotografi, xhirime filmime, harta skica dhe të tjera.
Sadik Krasniqi thotë se gjendja faktike në Muzeun e Kosovës, përkatësisht sektori i Historisë, është se mbahet vetëm nga dy historianë. “Meqë në MK e kishin Besnik Rracin, në cilësinë e cicëronin në shtëpinë-muze “Ibrahim Rugova”, i cili ishte me përgatitje historie, që të mos mbes vetëm, e inkorporuam edhe Besnikun në kuadër të sektorit”, ka thënë Krasniqi, derisa vë në dukje nevojat për më shumë historianë në këtë sektor.
“Në këtë fushë, më së paku duhet të ketë pesë historianë, por jo historianë dosido, por historianë të spikatur, të përgatitur, profesionistë, me grada shkencore, të cilët i njohin probleme”, ka thënë Krasniqi, duke shtuar se nevoja që të ketë më shumë historianë, pa dyshim është e madhe.
“Periudhat e historisë në kontestin muzeor që parashihen prej mesjetës e deri tek historia më e re bashkëkohore realisht plotësohen vetëm nga unë dhe kolegu Besnik Rraci”, ka treguar Sadik Krasniqi për “Zërin”. Ai ka thënë se është një përgjegjësi e madhe dhe është një gamë e punëve që kërkohen të realizohen, derisa thotë se është kuadri i shumë i vogël karshi kërkesave të mëdha që janë në sektorin e Historisë. “Duke filluar që nga sistematizimi, përpunimi, inventarizimi i eksponateve që janë këtu, pastaj pjesa e konservimit dhe restaurimit që janë këtu, pjesa e hulumtimit grumbullimit, përmes daljes në terren, pastaj përmes prezantimit që është një nga komponentët kryesore të Muzeut, pra publikimi përmes ekspozitave”, është shprehur Sadik Krasniqi. Për dokumentacionet në këtë sektor kujdesen Melihate Ademi dhe Farije Luma. E krahas nevojave për historianë, Krasniqi thotë se kanë nevojë edhe për dy konservatorë dhe restaurues.
“Të gjitha koleksionet e Muzeut të Kosovës, përkatësisht të sektorit të Historisë, sinqerisht janë në gjendje jo të mirë, në mungesë të një konservatori dhe restauruesi i cili do të merrej në mënyrë profesionale vetëm me koleksionet e sektorit të Historisë”, ka thënë Krasniqi, teksa shton se kjo është emergjente. “Nuk e kemi një konservator ose restaurues që merret me konservimin e këtyre materialeve dhe në një të ardhme jo fort të largët do të kemi dëmtim në masë të madhe të koleksioneve”, ka treguar Sadik Krasniqi për gazetën.
Ai thotë se rezervohet të flasë me ministrin, Kujtim Shala, sepse i ka vetëm 100 ditë punë dhe është në pritje të një reforme, të ndryshimeve sa i takon fushës së trashëgimisë, përkatësisht muzeologjisë, por ai tregon se këtë çështje disa herë e ka adresuar në Ministrinë e Kulturës sa ishte ministër Memli Krasniqi.
“Bazuar në mungesën e kuadrit unë kam bërë disa kërkesa në Ministrinë e Kulturës për plotësim të kuadrit, por ish-menaxhmenti nuk i ka realizuar ato kërkesa, madje i ka keqpërdorur kërkesat tona dhe boshllëqet që kanë mbetur pas shkuarjes së kolegëve tonë në pension i ka plotësuar ato me disa njerëz nga Ministria e Kulturës”, ka thënë Sadik Krasniqi.
Milot Mustafa, ushtrues i detyrës së drejtorit në Muzeun e Kosovës, ka thënë se do të shtohen numri i historianëve në sektorin e Historisë. “Shumë shpejt pritet që të hapen proceduara për rekrutim të stafit ose të historianëve të rinj në Muzeun Kosovës”, ka thënë Mustafa, derisa vë në dukje mungesën e restauruesve në sektorin e Historisë. “Sektori i Historisë më shumë ka nevojë për konservatorë, restaurues të materialeve që janë aty”, ka thënë Mustafa për gazetën.
Vehbi Miftari, këshilltar i lartë në Ministrinë e Kulturës, ka thënë se mund të flasë vetëm në parim, por konkretisht duhet të shohë nëse kjo është e mundur apo jo që të punësohen kuadro në sektorin e Historisë në Muzeun e Kosovës, sepse numri i stafi është i përcaktuar nga organogrami i institucionit.
Sadik Krasniqi ka thënë se në sektorin e Historisë janë mbi 20 mijë eksponate, të cilat janë mbledhur rreth 80 për qind e këtyre materialeve muzeore janë nga lufta e fundit e Kosovës, në segmente të ndryshme të luftës, ndërsa 20 për qind janë edhe nga periudhat e mëhershme me theks të veçantë nga Lufta e Parë Botërore, Lufta e Dytë Botërore, por edhe nga periudha të tjera deri tek Pavarësia e Shqipërisë më 1912. “Riza Sadiku dhe Mehmet Gjoshi kanë dhënë një kontribut të çmueshëm në grumbullimin e këtyre materialeve që i kemi sjellë në Muzeun e Kosovës”, ka thënë Krasniqi. /zeri/
als_Latn unk als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn